20 år på tinge giver 30.000 kroner i pension hver måned

Et bredt flertal på Christiansborg ønsker at ændre politikerpensionen til en almindelig arbejdsmarkedpension. Men hvad er egentlig forskellen?

Dan Løkke, der er pensionsdirektør i Arvad Finanshus og ved alt, der er at vide om pensioner, forklarer forskellen på politikernes pension og din pension:

- Den almindelige dansker skal hver måned lægge penge til side til en stor opsparing for at kunne dele den ud over en periode, når de skal på pension. Der er risiko for negativt afkast, og man kan være uheldig med placeringen af opsparingen. Så selvom man har sparet en pose penge op, kan man ikke være fuldstændig tryg ved at få den årlige udbetaling, man har forventet.

- Hvis man har politikerpension, kan man gøre sig helt fri af bekymringer om, hvorvidt ens penge vokser tilstrækkeligt – man kan bare læne sig tilbage og vide med sikkerhed, at man vil få en løbende høj udbetaling, siger Dan Løkke.

Folketingsmedlemmers pension afhænger af, hvor lang tid de har siddet i Folketinget. Ét år på tinge udløser 1.758 kroner i pension hver måned resten af livet. Det beløb stiger til 30.843 kroner om måneden, hvis man har været medlem af Folketinget i 20 år og derover.

- Hvis jeg som privatperson skulle opnå en lignende pension, så ville jeg i løbet af 20 års ansættelse skulle sætte mellem 25.000 og 30.000 kroner fra til pension hver måned i de sidste 20 år op til pensioneringen, lyder vurderingen fra Dan Løkke.

Ministerpension

De politikere, der bliver ministre, har også en særlig pension.

Sidste år modtog 79 tidligere ministre til sammen 13,8 millioner kroner. Det viser en aktindsigt, DR Nyheder har fået hos Medarbejder- og Kompetencestyrelsen.

Ministerpensionen afhænger af, hvornår man har været minister.